《知命》
清代·刘文嘉

明年五十二，太岁在壬子。尝闻星家言，吾年止于此。

人生如朝露，早晞亦常理。儿女各长成，向平愿粗已。

先为同牢人，入穴驱蝼蚁。奉匜侍舅姑，次媳具甘旨。

长男赍志殁，恨不如汪锜。小姑最同心，情话石投水。

我生即鲜民，望云陟岵屺。先陇亦非遥，归宁无百里。

重泉聚骨肉，乐事从兹始。其言若不雠，幸存亦可喜。

馀生皆傥来，此身即敝屣。春草满阶除，春花艳红紫。

夏木择榆槐。秋圃莳菊杞。冬雪掩关坐，万树梅花里。

眼前有生意，一一出琴指。偕老歌负戴，归来乐耘耔。

鸡鹜足稻粱，儿孙抱经史。行乐贵及时，上寿百年耳。

贤愚总一丘，知命静以侯。

作者简介：刘文嘉，沧州人。南皮张文襄公子妇，光绪戊戌进士四品京堂权室。有《然藜阁诗钞》。